कमरूनाग करवाते बारिश, आदि ब्रह्मा को सुरक्षा का जिम्मा, बगलामुखी माता करती बीमारियों का इलाज
हिमाचल में छोटी काशी के नाम से मशहूर मंडी में इन दिनों अंतरराष्ट्रीय महाशिवरात्रि उत्सव मनाया जा रहा है। 7 दिन तक चलने वाले इस महोत्सव में जिला के दूर-दराज क्षेत्रों से भी देवी-देवता पहुंचे हैं।
हिमाचल में छोटी काशी के नाम से मशहूर मंडी में इन दिनों अंतरराष्ट्रीय महाशिवरात्रि उत्सव मनाया जा रहा है। 7 दिन तक चलने वाले इस महोत्सव में जिला के दूर-दराज क्षेत्रों से भी देवी-देवता पहुंचे हैं। इस बार भी प्रशासन की तरफ से 216 देवी-देवताओं को निमंत्रण दिया गया था।
महोत्सव शुरू होने के बाद सभी देवी-देवता यहां पहुंच चुके हैं। यहां पुरातन काल की प्राचीन संस्कृति की झलक आने वाली युवा पीढ़ी को देखने को मिल रही है। मंडी में आए इन 216 देवी देवताओं का अपना-अपना इलाका है और अपने-अपने इलाके में यह सुख शांति प्रदान करते हैं।
देव कमरूनाग
देव कमरुनाग को बड़ादेव के रूप में भी जाना जाता है। इनका मंदिर मंडी जिला मुख्यालय से करीब 70 किलोमीटर दूर रोहंडा नामक जगह में है। इस देवता को बारिश का देवता भी कहा जाता है। यह पलक झपकते ही बारिश करवा देते हैं। सबसे पहले यही देवता मंडी शिवरात्रि महोत्सव में शिरकत करते हैं। इसके बाद अन्य देवी-देवता यहां पहुंचते हैं।
देवी बूढ़ी भैरवा
इस माता को राज परिवार की अहम देवियों में से एक स्थान प्राप्त है। यह माता 20 किलोमीटर पैदल चल अपने अनुयायियों के साथ मंडी जिला मुख्यालय में पहुंचती है। इस देवी को नरोल की देवी भी कहा जाता है। क्योंकि जब यह एक बार अपने सिंहासन यानी राज दरबार में बैठ जाती हैं तो 7 दिन कहीं नहीं जाती और न ही शाही जलेब में भाग लेती हैं।
देवी बगलामुखी 
देवी बगलामुखी भी राज परिवार की प्रमुख माताओं में से एक है, जो मंडी के पंडोह से अपने अनुयायियों के साथ यहां पहुंचती हैं। अपने इलाके में यह देवी जादू टोना और गंभीर बीमारियों से ग्रसित लोगों का इलाज भी करती हैं। हर बार नवरात्रों में इस माता के मंदिर को भव्य रूप दिया जाता है और मंडी जिला के तमाम लोग यहां दर्शन करने जाते हैं।
देव आदि ब्रह्मा
यह देवता अपने कारकुनों और लॉ लश्कर के साथ 25किलोमीटर की पैदल यात्रा कर मंडी आते हैं। माना यह जाता है की यह देवता ब्रह्मा के रूप हैं और छोटी काशी मंडी की सुरक्षा का जिम्मा इन्हें प्राप्त है। जब यह 7 दिवसीय महोत्सव खत्म होता है तो अपने मंदिर वापस जाने से पहले यह आटे और चावल से पूरे मंडी को महामारियों से सुरक्षित करते हैं।
